
Prăznuire la 17 februarie şi în prima Sâmbătă din Postul mare. Sfântul mucenic 
Teodor Tiron este unul dintre marii mucenici, împreună cu Teodor Stratilat, Sfân- 
tul Gheorghe, Sfântul Dimitrie. Este pomenit permanent în toate rugăciunile şi cin- 
stirea sa se face de către mulţi credincioşi, mai ales în amintirea „minunii ” sale cu 
„grâul colivă”. Cei ce-i poartă numele îl prăznuiesc şi mai mult. 


&&& 
Rugăciunile începătoare 


În numele Tatălui, şi al Fiului şi al Sfântului Duh. Amin. 

Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 
Slavă Ţie, Dumnezeul nostru, Slavă Ţie ! 


Împărate ceresc, Mângâietorule, Duhul Adevărului, care pretutindenea eşti, şi 
toate le implineşti, Vistierul bunătăţilor şi Dătătorule de viaţă, vino şi te 
sălăşluieşte întru noi, şi ne curăţeşte pe noi de toată intinăciunea, şi mântuieşte, 
Bunule, sufletele noastre. 


Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 
Sfinte Dumnezeule, Sfinte tare, Sfinte fără de moarte, miluieşte-ne pe noi. 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Preasfântă Treime, miluieşte-ne pe noi; 

Doamne, curăţeşte păcatele noastre; 

Stăpâne, iartă fărădelegile noastre; 

Sfinte, cercetează şi vindecă neputinţele noastre, pentru numele Tău. 


Doamne, miluieşte ! 
Doamne, miluieşte ! 
Doamne, miluieşte ! 


Slavă Tatălui şi Fiului şi Sfântului Duh. Şi acum şi pururea şi în vecii vecilor. 
Amin. 


Tatăl nostru, care eşti în ceruri, sfinţească-se numele Tău, vie împărăţia Ta, 
facă-se voia Ta precum în cer aşa şi pe pământ. Pâinea noastră cea spre fiinţă 
dă-ne-o nouă astăzi. Şi ne iartă nouă greşalele noastre, precum şi noi iertăm 
greşiţilor noştri. Şi nu ne duce pe noi în ispită, ci ne izbăveşte de cel rău. Că a Ta 
este Împărăţia şi puterea şi slava, a Tatălui şi a Fiului şi a Sfântului Duh, acum 
şi pururea şi în vecii vecilor. Amin. 


Miluieşte-ne pe noi, Doamne, miluieşte-ne pe noi, că nepricepându-ne de nici un 
răspuns, această rugăciune aducem Ție, ca unui Stăpân, noi, păcătoşii robii Tăi, 


miluieşte-ne pe noi. 


Slavă Tatălui şi Fiului şi Sfântului Duh. 

Doamne, miluieşte-ne pe noi, că întru Tine am nădăjduit; nu Te mânia pe noi 
foarte, nici pomeni fărădelegile noastre, ci caută şi acum ca un Milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi Suntem 
poporul Tău, toţi lucrul mâinilor Tale şi numele Tău chemăm. 


Şi acum şi pururea şi în vecii vecilor. Amin. 


Uşa milostivirii deschide-o nouă,binecuvântată Născătoare de Dumnezeu, ca să 
nu pierim cei ce nădăjduim întru tine, ci să ne mântuim prin tine din nevoi, că tu 
eşti mântuirea neamului creştinesc. 


Cred Într-Unul Dumnezeu, Tatăl Atoţiitorul, Făcătorul cerului şi al pămân- 
tului, al tuturor celor văzute şi nevăzute. 

Și întru Unul Domn lisus Hristos, Fiul lui Dumnezeu, Unul-Născut, care din 
Tatăl S-a născut, mai înainte de toţi vecii. Lumină din Lumină, Dumnezeu 
adevărat din Dumnezeu adevărat, Născut, nu făcut, Cel de o fiinţă cu Tatăl, prin 
care toate s-au făcut. 

Care pentru noi oamenii şi pentru a noastră mântuire.S-a pogorât din ceruri Şi 
S-a întrupat de la Duhul Sfânt şi din Maria Fecioara Și S-a făcut om. 

Și S-a răstignit pentru noi în zilele lui Pilat din Pont, Şi a pătimit şi S-a îngropat. 
Şi a înviat a treia zi după Scripturi . 

Şi S-a suit la ceruri şi Şade de-a dreapta Tatălui. Și iarăşi va să vină cu Slavă, să 
judece viii şi morţii, A cărui Împărăţie nu va avea Sfârşit. 

Şi întru Duhul Sfânt, Domnul de viaţă Făcătorul, care din Tatăl purcede, 

Cela ce împreună cu Tatăl şi cu Fiul este închinat şi Slăvit, care a grăit prin 
prooroci. 

Întru-una Sfântă Sobornicească şi apostolească Biserică, 

Mărturisesc un botez întru iertarea păcatelor, 

Aştept învierea morților şi viaţa veacului ce va să fie. Amin ! 


După obişnuitul început, se zice Troparul din Minei, apoi: 


Condacul 1 

Înfricoşătoare este mucenicia, dar şi mai tare este iubirea de Dumnezeu, pe care tu 
ai avut-o, de s-a cutremurat păgânătatea idolească şi aşa ai biruit muncile cumplite 
şi la nepătimirea veşniciei ai ajuns. Pentru aceasta şi noi cântăm: Bucură-te, Sfinte 
Teodore Tiron, mucenicia iubirii de Hristos! 

Icosul 1 

Se zbătea păgânătatea veche să-şi salveze ultimele rămăşiţe idoleşti, că noua cre- 
dinţă creştină tot mai mult se răspândea şi chiar căpeteniile de vază o mărturiseau. 
Bucură-te, fericite, care ai moştenit credinţa creştină; 

Bucură-te, că ai crescut în lumina lui Hristos; 

Bucură-te, că te-ai plămădit din harul dumnezeiesc; 

Bucură-te, floare răsărită între spinii păgâni; 

Bucură-te, sămânță bună în pământul uscat; 

Bucură-te, odraslă aleasă; 

Bucură-te, cel ales de Însuşi Hristos ca ostaş al Său; 

Bucură-te, mărgăritar dezgropat din țarină; 

Bucură-te, comoară nestricată a credinţei creştine; 

Bucură-te, marele mărturisitor; 

Bucură-te, mucenicie biruitoare; 

Bucură-te, Sfinte Teodore Tiron, mucenicia iubirii de Hristos! 


Condacul al 2-lea 

Creştin din neam în neam, totuşi te ascundeai de ceilalți, şi aşa ostaş făcându-te, 
numele de „tiron iscusit” ai câştigat, şi tot ţinutul Amasiei te ştia, mai ales cei cre- 
dincioşi, în cântarea de: Aliluia! 


Icosul al 2-lea 

ŞI în ceata generalului Vringa, spre răsărit, ai mers, şi toţi te vedeau într-o lumină 
de taină, pe care idolatrii nu o înțelegeau. 

Bucură-te, că a crescut în tine darul lui Hristos; 

Bucură-te, că la vremea cuvenită a rodit; 

Bucură-te, că la timpul sorocit s-a dezvăluit; 

Bucură-te, vitejie iscusită Tiron; 

Bucură-te, bărbăţie de nimic abătută; 

Bucură-te, de păgâni neînşelat,; 

Bucură-te, de cele lumeşti nepătat; 

Bucură-te, cel luminat de Duhul cel din adânc; 

Bucură-te, ostaş bine credincios; 

Bucură-te, următor al virtuţilor; 

Bucură-te, fiul vrednic al părinţilor binecuvântaţi; 

Bucură-te, Sfinte Teodore Tiron, mucenicia iubirii de Hristos! 


Condacul al 3-lea 

Ajuns în ţinuturile îndepărtate, acolo un mare şarpe balaur ucigător bântuia, de care 
toţi înfricoşaţi fugeau şi nimeni împotrivă nu-i sta, dar tu plin de credinţă asupra lui 
ai pornit, cântând: Aliluia! 

Icosul al 3-lea 

Ca şi marele mucenic Teodor Stratilat, cu rugăciunea lui Hristos întărit, pe balaur 
ai biruit şi, mai mult, ţi s-a descoperit că este voia Domnului să te arăţi mărturisitor 
al Său. 

Bucură-te, că asemenea Sfântului Teodor Stratilat ai fost; 

Bucură-te, că asemenea lui pe balaurul ucigător ai omorât; 

Bucură-te, că prin aceasta credinţa ai adeverit; 

Bucură-te, că aşa curaj de mărturisire ai prins; 

Bucură-te, că năvalnic la mărturisire ai alergat; 

Bucură-te, că ostaş al lui Hristos dintr-odată te-ai făcut; 

Bucură-te, că neînfricat mucenic ai devenit; 

Bucură-te, că dragostea de Dumnezeu acum ţi-ai arătat; 

Bucură-te, că virtutea cea curată acum s-a scos la iveală; 

Bucură-te, tinereţe cu avânt de taină; 

Bucură-te, tinereţe cu râvnă fără margini; 

Bucură-te, Sfinte Teodore Tiron, mucenicia iubirii de Hristos! 


Condacul al 4-lea 

Intărit cu puterea dumnezeiască fiara ai omorât şi aşa, totodată, „fiara păgânătăţiui” 
ai vădit, că mărturisitor al lui Hristos făcându-te, idolii i-ai surpat, cântând: Ali- 
luia! 


Icosul al 4-lea 

S-au cutremurat cei din ceata ostăşească de arătarea chipului tău de creştin, şi nu 
îndrăzneau pe tine, cel iscusit Tiron, la munci să te dea, momindu-te cu daruri şi 
promisiuni lumeşti, pe care tu nu le-ai primit. 

Bucură-te, că ostaşii cei cu tine s-au întristat; 

Bucură-te, că tu lumină de taină le-ai arătat; 

Bucură-te, că generalul Vringa şi el s-a mâhnit; 

Bucură-te, că pe tine, viteazul cel mai iscusit, te-au pierdut; 

Bucură-te, că mânia păgână nu te-a înfricoşat; 

Bucură-te, că muncile muceniceşti le doreai; 

Bucură-te, că iubirea de Hristos aşa ţi-ai probat; 

Bucură-te, că dăruirea de sine aşa ţi-ai cunoscut; 

Bucură-te, că plin de curaj de bună voie muncile ai ales; 

Bucură-te, al chipului mucenicesc doritor; 

Bucură-te, că frumuseţea chipului mucenicesc ai câştigat; 

Bucură-te, Sfinte Teodore Tiron, mucenicia iubirii de Hristos! 


Condacul al 5-lea 

In temniţă închis, în foame şi în sete te-au ţinut, dar Domnul pe care tu II iubeai pe 
Ingerii Săi i-a trimis cu hrană cerească, în cântarea de: Aliluia! 


Icosul al 5-lea 

Poruncă tot mai aspră de la împărații Maximian şi Maxim venea, ca toţi creştinii 
fără milă să fie chinuiţi şi omorâţi, şi aşa la grele chinuri şi pe tine te-au supus. 
Bucură-te, mucenic al iubirii de Hristos; 

Bucură-te, răbdare peste margini; 

Bucură-te, îndurare peste fire; 

Bucură-te, că în suferinţe te veseleai; 

Bucură-te, că în foame şi sete cu Domnul te săturai; 

Bucură-te, că Îngerii te-au hrănit; 

Bucură-te, că Însuşi PreaSfântul Duh te-a împuternicit; 

Bucură-te, că slăbit cu trupul, cu sufletul te-ai întărit; 

Bucură-te, că aşa pe idoli ai surpat; 

Bucură-te, că prin aceasta din întunericul vechi ai ieşit; 

Bucură-te, mucenice, iubirea cea mare de Dumnezeu; 

Bucură-te, Sfinte Teodore Tiron, mucenicia iubirii de Hristos! 


Condacul al 6-lea 
Cu râvnă tot mai mare, mărturisitor al lui Hristos te-ai arătat, de se temeau munci- 
torii de puterea darului creştin, care idolatria lor o clătina prin cântarea de: Aliluia! 


Icosul al 6-lea 

Plin de răni şi în chinuri amare, peste fire Hristos te-a prefăcut pe tine, mare muce- 
nic Tiron iscusit, de acum ostaşul Său credincios. 

Bucură-te, că la chinuri mari ai fost dat; 

Bucură-te, că şuvoi sângele ţi-a curs; 

Bucură-te, credință mai tare decât orice suferinţă; 

Bucură-te, că aşa pe păgâni ai mustrat; 

Bucură-te, că de cinstea lumească te-ai lepădat; 

Bucură-te, că cinstea lui Hristos ai luat; 

Bucură-te, cu umilinţa sfântă încununat; 

Bucură-te, jertfa Crucii biruitoare; 

Bucură-te, viteaz neînfricat; 

Bucură-te, mucenice vrednic de laudă; 

Bucură-te, sfinte mucenice, plăcutul lui Dumnezeu; 

Bucură-te, Sfinte Teodore Tiron, mucenicia iubirii de Hristos! 


Condacul al 7-lea 

Privelişte de uimire ai fost şi celor de pe pământ şi Îngerilor din Cer, că te-ai arătat 
neclintit în dragostea de Hristos, fără să te împuţinezi de groaznicele chinuri muce- 
niceşti, cântând: Aliluia! 


Icosul al 7-lea 

Hotarul lumii l-ai trecut şi hotarul ceresc de asemenea, şi aşa la chipul omului îm- 
plinit ai ajuns, asemănarea lui Hristos. 

Bucură-te, noul Rai al lui Hristos; 

Bucură-te, noul lerusalim creştinesc; 

Bucură-te, fiul lui Adam spălat de păcat; 

Bucură-te, chipul noului Adam mântuit; 

Bucură-te, înger pământesc; 

Bucură-te, asemenea unui Arhanghel ceresc; 

Bucură-te, mucenic adevărat; 

Bucură-te, că însăşi moartea ai călcat; 

Bucură-te, că viaţa nemuritoare ai primit; 

Bucură-te, că în firea viitoare te-ai prefăcut; 

Bucură-te, mare mucenice, sfinţenia Pământului; 

Bucură-te, Sfinte Teodore Tiron, mucenicia iubirii de Hristos! 


Condacul al 8-lea 

Aruncat în foc, ţi-a fost ultima spălare şi curăţire, şi aşa sufletul la cele de sus ţi s-a 
ridicat şi sfintele tale moaşte neatinse ne-au rămas, pentru bucuria celor credincio- 
Şi, în cântarea de: Aliluia! 


Icosul al 8-lea 

Un bun credincios, Cleonic, toată mucenicia ta privind, de darul tău a fost pătruns 
şi aşa în mucenicie te-a urmat, ca primul tău rod binecuvântat. 
Bucură-te, cel primit în Locaşurile cerești; 

Bucură-te, cel ajuns la odihna veşniciei; 

Bucură-te, locuitor de acum cu sfinţii; 

Bucură-te, împodobit cu virtutea de sus; 

Bucură-te, cel îmbrăcat în haina lui Hristos; 

Bucură-te, cel chemat la cina dumnezeiască; 

Bucură-te, de acum piatra sfântă a Bisericii; 

Bucură-te, piatră de prea sfânt Altar; 

Bucură-te, prinosul cel bine primit; 

Bucură-te, pământescul prefăcut în Trupul lui Hristos; 
Bucură-te, taina lumii împlinită; 

Bucură-te, Sfinte Teodore Tiron, mucenicia iubirii de Hristos! 

Condacul al 9-lea 
Credincioasa Evsevia, moaştele tale le-a răscumpărat de la lacomii idolatri, şi co- 
moară lumii ai rămas, pentru cântarea de: Aliluia! 


Icosul al 9-lea 

Darurile muceniceşti din plin se arată şi prin sfintele tale moaşte, ca şi prin pome- 
nirea ta cu cinstire, că din Ceruri, spre nevoile lumii priveşti, ca un mare ajutător. 
Bucură-te, biruinţa creştină; 

Bucură-te, holda curată a lui Hristos; 

Bucură-te, vas de păstrare nestricată; 

Bucură-te, dar pentru lumea de jos; 

Bucură-te, că aşa lumii eşti de-a pururi ajutător; 

Bucură-te, rugăciunea tămăduitoare; 

Bucură-te, rugăciunea grabnic ascultată; 

Bucură-te, lucrătorul cel sfânt al lumii; 

Bucură-te, cel deodată în Cer şi pe Pământ; 

Bucură-te, fiul lumii ajuns la cinstea Împăratului de sus; 

Bucură-te, sfinte mucenice, şi nădejdea credinţei noastre; 

Bucură-te, Sfinte Teodore Tiron, mucenicia iubirii de Hristos! 


Condacul al 10-lea 

Păgânătatea cea veche batjocoriri celor credincioşi mereu încearcă să aducă, prin 
tot felul de vicleşuguri, dar sfinţii sunt necontenit de „veghe”, în cântarea de: Ali- 
luia! 


Icosul al 10-lea 

Iulian împăratul, de la Hristos lepădat, a dat ordin în taină, ca în Postul cel mare, 
toate cele de hrană să fie în ascuns amestecate cu jertfele idoleşti şi aşa să spurce 
pe creştini. 

Bucură-te, râvnă de dreaptă credinţă şi după moarte; 

Bucură-te, veşnicule luptător cu păgânătatea; 

Bucură-te, că şi din Cer te îngrijeşti de cei de pe pământ; 

Bucură-te, că nu ai uitat pe credincioşii de jos; 

Bucură-te, că ai rămas iubitorul cel mare; 

Bucură-te, că ai rămas iubitorul făpturilor în primejdii; 

Bucură-te, sfinte la care cu toţii alergăm; 

Bucură-te, sfinte la care ajutor cerem; 

Bucură-te, milă pentru suferinţele noastre; 

Bucură-te, bucuria credinţei noastre; 

Bucură-te, bucuria cinstirii ce-ţi aducem; 

Bucură-te, Sfinte Teodore Tiron, mucenicia iubirii de Hristos! 


Condacul al 11-lea 

Aşa, te-ai arătat patriarhului Eudoxie şi viclenia împăratului i-ai descoperit, şi l-ai 
învăţat ca nimeni din cei creştini să nu cumpere nimic, să „fiarbă grâu” în loc de 
pâine, şi aşa curaţi să se păstreze, în cântarea de: Aliluia! 


Icosul al 11-lea 

De atunci, sfânta ta pomenire cu chipul „colivei grâului fiert” se face şi sărbători- 
rea ta este cu mare dar, pe care lumii mereu îl reverşi, ca un iubitor al Bisericii ce- 
lor de jos. 

Bucură-te, că ne hrăneşti şi pe noi cu darurile cereşti; 

Bucură-te, că amintirea ta cu „chipul colivei” o facem; 

Bucură-te, că prin acest chip şi noi primim binecuvântarea; 

Bucură-te, că prin pomenirea ta şi noi ne întărim; 

Bucură-te, că şi noi aşa te sărbătorim; 

Bucură-te, că prin aceasta aproape te avem; 

Bucură-te, că din comoara ta datoriile plătim; 

Bucură-te, că înaintea lui Dumnezeu şi pe noi ne numeşti; 

Bucură-te, că aşa nădejdea mântuirii ne-o întărim; 

Bucură-te, că deznădejdea noastră o alungăm; 

Bucură-te, că prin tine şi noi la Hristos venim; 

Bucură-te, Sfinte Teodore Tiron, mucenicia iubirii de Hristos! 


Condacul al 12-lea 

Printre sfinţii marii mucenici şi tu, mare mucenice Teodore Tiron, ne eşti piatră 
Bisericii lui Hristos, mărturisire neştearsă şi tărie de credinţă biruitoare, în cân- 
tarea de: Aliluia! 


Icosul al 12-lea 

ŞI noi cei în nevoi şi în luptă cu păgânătatea patimilor şi atâtor răutăţi, la tine aler- 
găm şi ajutor cerem, ca să nu fim batjocoriţi în chipul adevărat de creştini drept- 
credincioşi. 

Bucură-te, al lumii sfânt mucenic; 

Bucură-te, al lumii sfeşnic de lumină nestinsă; 

Bucură-te, că prin tine şi noi ne luminăm; 

Bucură-te, că prin tine şi noi credinţa ne-o păstrăm; 

Bucură-te, că numele tău ne este povaţă; 

Bucură-te, că numele tău ne este liman; 

Bucură-te, cel vestit în toată lumea; 

Bucură-te, cel cunoscut de toţi credincioşii; 

Bucură-te, marele dar şi scump al Bisericii; 

Bucură-te, şi îndrăznirea noastră către Dumnezeu; 

Bucură-te, sfinte mare mucenice, icoană de închinat; 

Bucură-te, Sfinte Teodore Tiron, mucenicia iubirii de Hristos! 


Condacul al 13-lea (de trei ori) 

Sfinte mare mucenice Teodore Tiron, nume binecuvântat, nume bine plăcut în Cer 
şi pe Pământ, ca unul ce de acum lângă Hristos stai, rugăciunea ta şi pentru noi să 
fie, că în nevoi ne zbatem şi ajutor căutăm, să cântăm şi noi: Aliluia! 


Se citesc apoi din nou: 


Icosul 1 

Se zbătea păgânătatea veche să-şi salveze ultimele rămăşiţe idoleşti, că noua cre- 
dinţă creştină tot mai mult se răspândea şi chiar căpeteniile de vază o mărturiseau. 
Bucură-te, fericite care ai moştenit credinţa creştină; 

Bucură-te, că ai crescut în lumina lui Hristos; 

Bucură-te, că te-ai plămădit din harul dumnezeiesc; 

Bucură-te, floare răsărită între spinii păgâni; 

Bucură-te, sămânță bună în pământul uscat; 

Bucură-te, odraslă aleasă; 

Bucură-te, cel ales de Însuşi Hristos ca ostaş al Său; 

Bucură-te, mărgăritar dezgropat din țarină; 

Bucură-te, comoară nestricată a credinţei creştine; 

Bucură-te, marele mărturisitor; 

Bucură-te, mucenicie biruitoare; 

Bucură-te, Sfinte Teodore Tiron, mucenicia iubirii de Hristos! 


Condacul 1 

Înfricoşătoare este mucenicia, dar şi mai tare este iubirea de Dumnezeu, pe care tu 
ai avut-o, de s-a cutremurat păgânătatea idolească şi aşa ai biruit muncile cumplite 
şi la nepătimirea veşniciei ai ajuns. Pentru aceasta şi noi cântăm: Bucură-te, Sfinte 
Teodore Tiron, mucenicia iubirii de Hristos! 


(Extras din cartea: leromonah Ghelasie Gheorghe - Imnografie II Acatistier 
ediţie îngrijită şi adăugită de lerom. Ghelasie şi lerom. Valerian - Editura Platy- 
tera, Colecţia Isihasm) 

Sfântul Nicolae Velimirovici - Proloagele de la Ohrida - Pomenirea Sfîntului 
mare mucenic Teodor Tiron 





Cuvântul tiron înseamnă recrut. De îndată ce Teodor a intrat în armată, în regi- 
mentul Marmarit, în oraşul Amasia, a şi izbucnit persecuția contra creştinilor, 
pornită de împărații Maximian şi Maximus. 


Cum Teodor nici nu s-a gândit să ascundă faptul că este creştin, el a fost târât 
înaintea curții şi aruncat în temniţă, care a fost încuiată şi pecetluită, pentru că 
ticălosul judecător voia ca Teodor să moară de foame. 


Mântuitorul Hristos însuşi a venit la Teodor în temniţă şi 1-a întărit pe mu- 
cenicul Său, zicându-i: 







Atunci în temniță au venit mulţime de îngeri şi temniţa a strălucit tare, încât 
temnicerii s-au umplut de spaimă; căci i-au văzut şi ei pe îngeri îmbrăcaţi în hai-ne 
albe, strălucitoare. 


După aceasta Sfântul Teodor a fost scos afară, schingiuit mult şi osândit la moa-rte. 
El a fost aruncat în foc, şi aşa şi-a dat sufletul în mâinile lui Dumnezeu Ce-lui 
Preaînalt. 


Sfântul "Teodor a luat mucenicia pentru Hristos la anul 306. 

Cântare de laudă la Sfântul Teodor Tiron 





În lume necazuri veţi avea, dar îndrăzniţi, 
Eu am biruit lumea (loan 16: 33). 


Sfinte cuvinte sunt acestea, 
Au fost atunci, sunt acum, 
Și pururi vor fi. 


Ele sunt mângâierea cea tare 

A celor chinuiți, 

Și mai ales 

A slăviţilor mucenici pentru Hristos. 


De ce te-ai teme tu, omule, 
De cei care se tem mai mult decât tine? 
Căci iată lumea se teme de propria ei umbră. 


De ce ne-am teme de cei puternici, 
Și de cele pieritoare, 

Care pururea pier? 

Cel care este cu Stăpânul Casei, 

De Casă nu se teme, 

Căci Stăpânul vede toate cele din ea, 
Și nimic nu se află în ea 

Fără îngăduinţa Lui. 


Aşadar robul Lui, 

Pentru ce s-ar mai teme? 

El mai vârtos să se bucure, 

Când Îl aude pe Domnul zicând: 
Nu vă temeţi de lume, căci iată Eu 
Am biruit lumea. 


Stăpânul nostru Hristos 

Este Stăpânul şi împăratul lumii. 
De aceea Teodor de focul morţii 
Celei lumeşti a râs, 

Căci prin el cununa cea neveştejită 
A vieţii celei nepieritoare 

De-a pururi a dobândit. 

